[Foto’s] Vyf sterf in grubotsingVyf mense is Saterdag in ŉ grubotsing in Limpopo dood nadat ŉ bakkie en ŉ vragmotor gebots het. Lt.kol. Moatshe Ngoepe, polisiewoordvoerder, het gesê ŉ rooi Mitsubishi- dubbelkajuitbakkie en vragmotor het omstreeks 07:00 op die Dendron-pad (R521) gebots. “Die bakkie, met vyf insittendes, het in die rigting van Polokwane gery toe die botsing plaasgevind het. Die bakkie het daarna aan die brand geslaan en al vyf insittendes is onherkenbaar verbrand,” het Ngoepe gesê. Die bestuurder van die vragmotor is ongedeerd. “Die identiteite, geslag, ras en ouderdom van die oorledenes is glad nie bekend nie en sal deur DNS-toetse vasgestel moet word.” Ngoepe het gesê die oorsaak van die ongeluk is in die stadium nie bekend nie, maar die Westenburg-polisie ondersoek ŉ saak van strafbare manslag en sal die oorsaak bepaal.